དེ་ལ་དགེ་འདུན་འདུས་པའི་སྡེ་རྣམས་ཀྱིས་ཐུགས་དམ་ཉམས་བཞེས་བྱ་བའི་ཚུལ་ཡང།༡༽གཞི་ཚུལ་ཁྲིམས་ལ་རག་ལས་པས་ཐེག་པའི་རྩ་བ་སྐྱབས་འགྲོའི་བསླབ་པ་ནས་འགལ་བ་རྣམས་མི་ཆོག་པས།དཀོན་མཆོག་སྐྱབས་གནས་དོར་ནས་འཇིག་རྟེན་པའི་མི་དང་མི་མིན་ལ་སྐྱབས་གནས་བཟུང་མི་ཆོག༢༽སེམས་ཅན་ཐམས་ཅད་ལ་གནོད་ཅིང་འཚེ་བའི་རིགས་བྱ་མི་ཆོག༣༽གྲོགས་ལྟ་སྤྱོད་ཕྱིན་ཅི་ལོག་གི་སྡིག་གྲོགས་བརྟེན་མི་ཆོག༤༽སངས་རྒྱས་ཀྱི་སྐུ་གཟུགས་སཙྪ་ཆག་དུམ་ཡན་ཆོད་འགོམ་ཡུག་མི་ཆོག༥༽ཆོས་ཡི་གེ་འབྲུ་གཅིག་གམ་ཐ་ན་ཡི་གེའི་གྲས་ཕྱེ་སོགས་ལྷ་ཆ་མཆོད་ཆའི་རིགས་འགོམ་ཡུག་མི་ཆོག༦༽དགེ་འདུན་སེར་མོ་རྟགས་ཙམ་འཆང་བ་ཡན་ཆད་ལ་མ་གུས་ལོག་ལྟ་མི་ཆོག༧༽སྲོག་ལ་བབ་ཀྱང་དཀོན་མཆོག་སྤང་མི་ཆོག༨༽དགོས་གལ་ཆེ་ཡང་དཀོན་མཆོག་ལས་ཐབས་གཞན་བཙལ་མི་ཆོག༩༽ཅི་ཟ་ཅི་འཐུང་གི་ཕུད་ཀྱིས་དཀོན་མཆོག་མི་མཆོད་ན་མི་ཆོག༡༠༽དུས་རྒྱུན་སྐྱབས་འགྲོ་ཁ་ཏོན་མ་བྱས་ན་མི་ཆོག༡༡༽གར་འགྲོ་ཡང་དེ་ཕྱོགས་ཀྱི་སངས་རྒྱས་ལ་ཕྱག་འཚལ་བའི་འདུན་པ་མ་བྱས་ན་མི་ཆོག༡༢༽བྱ་དགའ་རྒྱལ་སྲིད་ལྟ་བུ་ཐོབ་ཀྱང་དཀོན་མཆོག་སྤང་མི་ཆོག༡༣༽གྲྭ་ཆུང་ལོ་བཅུ་བཞི་དང་བཅོ་ལྔ་ལོན་ནས་དགེ་ཚུལ་མ་སྒྲུབ་ན་མི་ཆོག༡༤༽སེར་གོས་དང་གཟན་ཤམ་གྱོན་པ་འདུལ་བའི་གཞི་ཡིན་པས་ནམ་ཡང་ཕུ་དུང་དང་སྐྱ་ཆས་མི་ཆོག༡༥༽མི་སྐྱ་རྣམས་དང་བསམ་སྦྱོར་མཐུན་པ་མི་ཆོག༡༦༽དགེ་སློང་བསྒྲུབས་ན་ཆོས་གོས་འབྲལ་སྤང་བྱ་མི་ཆོག༡༧༽ཕྱི་དྲོའི་ཟས་མ་སྤང་ན་མི་ཆོག༡༨༽དམྱལ་བའི་རྒྱུ་མི་དང་དུད་འགྲོ་ནས་ཤིག་སྲོ་ཡན་ཆད་བསད་མི་ཆོག༡༩༽ཁབ་སྐུད་ཙམ་ཡང་རྐུ་བྱེད་མི་ཆོག༢༠༽སེར་སྡོམ་རྨང་མེད་གཞིག་བྱེད་བུད་མེད་བསྟེན་མི་ཆོག༢༡༽བུད་མེད་དང་ཕྱོགས་གཅིག་གཏམ་ངན་བསླུ་བའི་ལས་ཆེ་ཕྲ་བྱེད་མི་ཆོག༢༢༽རྫུན་ཆེ་ཕྲ་རིགས་བཤད་མི་ཆོག༢༣༽མཐུན་གཉིས་དབྱེ་བའི་ཕྲ་མ་བྱེད་མི་ཆོག༢༤༽གཞན་ལ་འཇམ་པོར་སྨྲ་བ་ལས་ཚིག་ངན་ཟེར་མི་ཆོག༢༥༽དམག་བུད་མེད་བྲོ་གླུ་སྒྲུང་སོགས་ཆོས་དང་མི་མཐུན་པའི་གཏམ་འཁྱལ་སྣ་ཚོགས་བཤད་མི་ཆོག༢༦༽ཉེས་པ་ཐམས་ཅད་འབྱུང་བའི་སྒོ་ཆང་ནད་ཀྱི་སྨན་ལྟ་བུ་ལས་འཐུང་མི་ཆོག༢༧༽གཞན་གྱི་རྒྱུ་རྫས་ལོངས་སྤྱོད་མངའ་ཐང་འབྱོར་པ་རྒྱལ་སྲིད་ལྟ་བུ་ང་ལ་ཡོད་ན་སྙམ་པའི་བརྣབ་སེམས་མི་ཆོག༢༨༽སེམས་ཅན་ཐམས་ཅད་ལ་ཕ་མ་ལྟ་བུའི་འདུ་ཤེས་ཀྱིས་བསམ་པ་བཟང་པོ་གཅིག་ལས་བསམ་ངན་མི་ཆོག༢༩༽ལས་འབྲས་ལ་ཡིད་ཆེས་མེད་པའི་ལྟ་ལོག་མི་ཆོག༣༠༽ཚེ་འདིའི་དགྲ་འདུལ་གཉེན་སྐྱོང་ཁྲལ་སྤྲད་ཁྲིམས་བསྲུང་འཇིགས་སྐྱོབ་དང་ལེགས་སྨོན་གྱི་བསམ་པ་མི་ཆོག༣༡༽མཐོ་རིས་ལྷ་མིའི་བདེ་བ་དོན་གཉེར་མི་ཆོག༣༢༽ནམ་ཡང་རང་འདོད་ངར་འཛིན་འདིས་ཕུང་བས་གཞན་ཕན་ཁོ་ན་ལས་རང་འདོད་བསམ་ངན་མི་ཆོག༣༣༽མཐའ་ཡས་པའི་སེམས་ཅན་ཐམས་ཅད་ལ་ཕ་མའི་འདུ་ཤེས་མ་བྱས་མི་ཆོག༣༤༽ཕ་མ་སེམས་ཅན་ཐམས་ཅད་སྡུག་བསྔལ་རྒྱུ་འབྲས་གཉིས་དང་བྲལ་འདོད་ཀྱི་སྙིང་རྗེ་མ་བསྒོམ་ན་མི་ཆོག༣༥༽སྤྱིར་བདེ་བ་ཐམས་ཅད་དང་ཁྱད་པར་དུ་སངས་རྒྱས་ཀྱི་བདེ་བ་ལ་བཀོད་འདོད་ཀྱི་བྱམས་པ་མ་སྒོམ་ན་མི་ཆོག༣༦༽དགེ་རྩ་གང་སྒྲུབ་དེའི་ཆེད་དུ་མ་དམིགས་ན་མི་ཆོག༣༧༽དགེ་རྩ་གང་སྒྲུབ་རྗེས་སུ་བསྔོ་བ་རྣམ་དག་མ་བྱས་ན་མི་ཆོག༣༨༽དགེ་རྩ་ཁོང་ཁྲོས་ཟད་པས་ཁོང་ཁྲོ་འཛིང་མོ་སྣེ་གཅིག་མི་ཆོག༣༩༽གཞན་ལ་དགེ་བ་ངོམ་ན་ཟད་པས་ངོམ་མི་ཆོག༤༠༽སྡིག་པ་བྱས་པ་ཐམས་ཅད་བཤད་འདུག་ན་དག་འགྲོ་བས་གསང་མི་ཆོག༤༡༽དབང་ཐོབ་ནས་ལམ་དབང་དོད་པོ་སྔོན་འགྲོ་བླ་མའི་རྣལ་འབྱོར་ཚར་རེ་རྒྱུན་དུ་མ་འདོན་ན་མི་ཆོག༤༢༽གསང་སྔགས་ཀྱི་བུམ་དབང་དམ་ཚིག་ཡི་དམ་གང་རུང་བསྐྱེད་བཟླས་མ་བྱས་ན་མི་ཆོག༤༣༽གསང་དབང་གི་དམ་ཚིག་བར་རླུང་བུམ་པ་ཅན་ཉིན་རེ་དུས་རེ་ཆག་མི་ཆོག༤༤༽ཤེར་དབང་གི་དམ་ཚིག་ཞུ་བདེ་འབར་འཛག་གི་དམིགས་པ་ཐུན་རེ་ཆག་མི་ཆོག༤༥༽དབང་བཞི་པའི་དམ་ཚིག་ཉིན་མཚན་འོད་གསལ་འཁོར་ལོ་ལས་འདའ་མི་ཆོག༤༦༽སོ་བྱང་སྔགས་ཀྱི་བསླབ་པ་རྣམས་ཉིན་ལན་གསུམ་མཚན་ལན་གསུམ་མ་དྲན་ན་མི་ཆོག༤༧༽ཐུན་དྲུག་གི་ཉམས་ཆག་རྣམས་བཤགས་པ་མ་བྱས་ན་མི་ཆོག༤༨༽ཉིན་མཚན་དུས་དྲུག་ལ་ལྟུང་བཤགས་ཚར་དྲུག་ཆག་མི་ཆོག༤༩༽ནང་མོ་ཡིག་བརྒྱ་ཉེར་གཅིག་གིས་ལྟུང་བ་བྱིན་བརླབས་མ་བྱས་ན་མི་ཆོག༥༠༽ཉེས་ལྟུང་དག་བྱེད་རྡོར་སེམས་སྒོམ་བཟླས་ལས་ལྷག་མེད་པས་དེ་ལ་ཐུགས་དམ་མ་བྱས་ན་མི་ཆོག༥༡༽དགོན་ནང་གྲོང་ཆོག་གང་ལ་ཕྱིན་ཡང་ཤི་པོ་གཤེད་མ་དང་བཅས་པ་ནད་ནད་བདག་དང་བཅས་པ་ལ་ཀུན་སློང་མཉམ་དུ་མ་བཅོས་ན་མི་ཆོག༥༢༽སྔགས་ཀྱི་ཆོ་ག་ཞིག་འགོ་འཛུགས་བཟུང་ནས་མཇུག་མ་ཐོན་བར་ངག་མ་གཅོད་ན་མི་ཆོག༥༣༽དམིགས་དོན་སེམས་ལ་མ་དྲན་ན་མི་ཆོག༥༤༽ཟས་དང་འབུལ་བ་སོགས་བཟང་པོ་ལ་དགའ་ངན་པ་ལ་སྡུག་རྙེད་ཚོལ་གྱི་བསམ་ངན་མི་ཆོག༥༥༽དུས་རྒྱུན་ལྷམ་གོས་བཟང་པོ་དོན་གཉེར་ངན་པ་འདོར་འདོད་འདོད་པ་བསོད་སྙོམས་མཐའ་དང་ངལ་ཞིང་དུབ་པའི་མཐའ་གཉིས་སྤང་བའི་གང་བྱུང་ཆོག་ཤེས་མ་བྱས་ན་མི་ཆོག༥༦༽ཚུར་ཚིག་གཤེ་བའི་སླར་གཤེ་མི་ཆོག༥༧༽ཁྲོ་བའི་ལན་དུ་ཁྲོ་མི་ཆོག༥༨༽བརྡེག་ན་སླར་བརྡེག་མི་ཆོག༥༩༽མཚང་འབྲུ་ན་སླར་མཚང་འབྲུ་མི་ཆོག༦༠༽ནམ་ཡང་རིགས་ཀྱི་རྒན་རབས་བླ་རྒན་བན་རྒན་ལ་གུས་པ་མི་བྱེད་མི་ཆོག༦༡༽ན་ཚོད་ཉུང་དུས་རིགས་ནས་བཟུང་བསླབ་སྦྱོང་མ་བྱས་ན་མི་ཆོག༦༢༽བྱས་པ་དེ་མཐར་མ་བྱུང་ན་མི་ཆོག༦༣༽ཤེས་པ་བཞིན་སྤང་བླང་མ་བྱས་ན་མི་ཆོག༦༤༽བློ་ཕུགས་ཆོས་ལ་མ་གཏད་ན་མི་ཆོག༦༥༽ཆོས་ཕུགས་སྤྲང་ལ་མ་གཏད་ན་མི་ཆོག༦༦༽སྤྲང་ཕུགས་ཤི་ལ་མ་གཏད་ན་མི་ཆོག༦༧༽ཤི་ཕུགས་བྲག་སྟོང་ལ་མ་གཏད་ན་མི་ཆོག༦༨༽ཆོས་ཀྱི་བྱ་བ་མེད་པར་ཉིན་གཅིག་ཀྱང་སྟོང་འདུག་མི་ཆོག༦༩༽སྤང་བླང་མི་བརྗེད་པའི་དྲན་པ་ཉམས་མི་ཆོག༧༠༽སྒོ་གསུམ་བརྟགས་པའི་ཤེས་བཞིན་ཉམས་མི་ཆོག༧༡༽སྤང་བླང་གཟོབ་པའི་བག་ཡོད་ཉམས་མི་ཆོག༧༢༽ཕྱིན་ཆད་མི་ལུས་རྙེད་དཀའི་བསམ་པ་ཉམས་མི་ཆོག༧༣༽ནམ་འཆི་ཆ་མེད་བློ་སྦྱང་ཉམས་མི་ཆོག༧༤༽འཁོར་བའི་ཉེས་དམིགས་ཀྱི་བསམ་གཞིག་ཉམས་མི་ཆོག༧༥༽ལས་རྒྱུ་འབྲས་ཀྱི་གོ་བརྩིས་བརྗེད་མི་ཆོག༧༦༽ཆོས་ཀྱི་ཕན་ཡོན་གྱི་སྤྲོ་དགའ་ཉམས་མི་ཆོག༧༧༽བླ་མ་ལ་སངས་རྒྱས་དངོས་མཐོང་ཉམས་མི་ཆོག༧༨༽ཆོས་གྲོགས་ལ་བརྩེ་དུང་ཉམས་མི་ཆོག༧༩༽བླ་མའི་གདམས་ངག་སྐྱེ་འཆི་བར་དོ་ནམ་ཡང་བརྗེད་མི་ཆོག༨༠༽འཆི་ཀའི་གདམས་ངག་འཆི་དུས་སུ་བརྗེད་མི་ཆོགམི་ཆོག་བརྒྱད་ཅུ་འདིས་མཚོན་ཞིབ་པར་མདོ་རྒྱུད་རྣམས་ལ་བལྟ་བ་གལ་ཆེ་ཆེ།དེ་ལྟར་བྱས་ན་ལེགས་སོའི་གཏང་རག་རྫོགས་པའི་སངས་རྒྱས་ཀྱི་གོ་འཕང་ཚེ་འདིའམ་བར་དོ་ཕྱི་མ་ཚུན་ལ་ཐོབ་པར་ཐེ་ཚོམ་མེད།གལ་སྲིད་འགལ་གཞི་བྱུང་ན་ན་རཀ་ཆེན་པོའི་སྒོ་ཁང་དུ་བཞུད་ནས་ཆད་པ་གཅོད་པ་ལ་སོམ་ཉི་མེད་པས་སྟོན་པའི་རྗེས་འཇུག་ཁས་བླང་ཕྱིན་ཆད་སྤང་བླང་འཛོལ་མེད་ཡོང་བ་མཁྱེན་མཁྱེན།